
Republika Slovenija, Ministrstvo za notranje zadeve in javno upravo, Štefanova ulica 2, 1501 Ljubljana (v nadaljevanju: MNZJU) v skladu z 52. členom Zakona o stvarnem premoženju države in samoupravnih lokalnih skupnosti (Uradni list RS, št. 11/18, 79/18 in 78/23-ZORR, v nadaljevanju: ZSPDSLS-1) in 19. členom Uredbe o stvarnem premoženju države in samoupravnih lokalnih skupnosti (Uradni list RS, št. 31/18) objavlja

NAMERO

o sklenitvi neposredne pogodbe za oddajo nepremičnine 
v Šentjurju v brezplačno uporabo

1. Osnovni podatki:
Postopek oddaje nepremičnine v brezplačno uporabo se vodi na podlagi 52., 68. in 69. člena ZSPDSLS-1 in 19. člena Uredbe o stvarnem premoženju države in samoupravnih lokalnih skupnosti (Uradni list RS, št. 31/18), kot faza: pogajanja z zainteresiranimi ponudniki za sklenitev neposredne pogodbe.

Lastnik nepremičnine je Republika Slovenija, upravljavec Ministrstvo za notranje zadeve in javno upravo. 

2. Predmet oddaje v brezplačno uporabo:
[bookmark: _Hlk242691593]Predmet oddaje v brezplačno uporabo je parcela 1138 634/5, na kateri stoji stavba 1138-296 na naslovu Drofenikova ulica 2, 3230 Šentjur, v naravi skladiščni prostor površine 166 m2 (v nadaljevanju: nepremičnina).

Nepremičnina se oddaja v brezplačno uporabo. Stavba 1138-296 je brez elektrike, vode in ogrevanja. Za stavbo 1138-296 je izdelana merjena energetska izkaznica št. 026-1054-416-140392, z datumom veljavnosti: 5. 11. 2029.

Nepremičnina se odda v brezplačno uporabo v stanju v kakršnem je na dan prevzema v posest.

Uporabnik je dolžan plačevati stroške zavarovanja nepremičnine (požarne nevarnosti), nadomestilo za uporabo stavbnega zemljišča in stroške tekočega vzdrževanja nepremičnine ter izvajati popravila, ki so posledica normalne rabe nepremičnine. Uporabnik sam na svoje stroške poskrbi za obratovanje okolice in dostopa do nepremičnine, to je urejanje in čiščenje utrjenih površin, zimska služba ipd.. 

3. Čas trajanja oddaje v brezplačno uporabo:
Nepremičnina se oddaja v brezplačno uporabo za določen čas 5 (petih) let. Pogodba lahko preneha kadarkoli po sporazumu pogodbenih strank oz. z odpovedjo. Odpovedni rok je trideset dni.


4. Pogoji oddaje v brezplačno uporabo:
Nepremičnina se na podlagi prve alineje prvega odstavka 68. člena ZSPDSLS-1 oddaja v uporabo osebi javnega prava za opravljanje javnih nalog.

V kolikor bo v roku prispelo več popolnih izjav o interesu, bo pogodba o oddaji v brezplačno uporabo sklenjena s tisto osebo javnega prava, katere izjava o interesu je prva prispela na naslov MNZJU.

5. Rok za prejem izjave o interesu:
Rok za prejem izjave o interesu je torek, 10. 11. 2026 do 15.00 ure. Šteje se, da je izjava o interesu pravočasna, če na naslov Ministrstva za notranje zadeve in javno upravo, Štefanova ulica 2, 1501 Ljubljana prispe pred iztekom roka za prejem. Izjavo o interesu se lahko pošlje preko dostavne službe ali osebno dostavi (prinese) na navedeni naslov do roka za prejem. 

Izjave o interesu, ki bodo prispele po izteku roka iz prejšnjega odstavka, bodo izločene iz postopka.

6. Oblika in pogoji za podajo izjave o interesu:
Osebe javnega prava priložijo:
1. Izpolnjen in podpisan Obrazec št. 1, ki je priloga te objave. 
2. Dokazilo o izpolnjevanju pogojev iz 4. točke te objave. 

Osebe javnega prava pošljejo izjavo o interesu v zaprti kuverti, na kateri mora biti poleg naziva in naslova MNZJU navedeno tudi: 

Na sprednji strani kuverte:
Predmet: "IZJAVA O INTERESU ZA BREZPLAČNO UPORABO NEPREMIČNINE V ŠENTJURJU«
Številka zadeve: 478-357/2026 (00932-14)
Oznaka: "NE ODPIRAJ – IZJAVA O INTERESU!"

Na zadnji strani kuverte: morata biti navedena naziv in naslov pošiljatelja.
 
Odpiranje ponudb ne bo javno.

Interesenti bodo o izidu odpiranja obveščeni najkasneje 7 (sedem) dni po izteku roka iz. 5. točke te objave.

MNZJU bo upošteval le izjave o interesu, ki bodo izpolnjevale vse zahtevane pogoje. V nasprotnem primeru bo izjava o interesu izločena.

7. Sklenitev pogodbe:
Pogodba o brezplačni uporabi bo sklenjena z izbranim interesentom (v nadaljevanju: uporabnik). 

Pogodba mora biti z uporabnikom sklenjena v roku 15 dni po opravljeni izbiri.

Pogodba o brezplačni uporabi se bo sklenila na način »videno-oddano v brezplačno uporabo«, zato morebitne reklamacije po sklenitvi pogodbe ne bodo upoštevane. 

MNZJU si pridružuje pravico, da lahko do sklenitve pravnega posla brez odškodninske odgovornosti odstopi od pogajanj in ustavi postopek oddaje nepremičnine v brezplačno uporabo.

8. Dodatne informacije:
Kontaktna oseba za dodatne informacije o predmetu oddaje v brezplačno uporabo je ga. Zdenka Planinšek, Policijska uprava Celje, telefon številka 03 542 63 30.

Podrobnejše informacije v zvezi z izvedbo postopka oddaje v brezplačno uporabo lahko dobite po telefonu številka 01 428 47 23 pri Mojci Pleško Grah, elektronski poštni naslov: mojca.plesko-grah@gov.si.


Maja Pogačar
generalna direktorica
Direktorata za stvarno premoženje

po pooblastilu št. 1004-113/2015/182
z dne 12. 6. 2026

